b'\n_START_ARTICLE_\nFelix Manz\n_START_PARAGRAPH_\nFelix Manz oli yksi 1500-luvun anabaptisti-liikkeen alkuvaiheen johtajista. H\xc3\xa4net surmattiin hukuttamalla 1527._NEWLINE_Felix Manz oli arvostettuun sukuun kuuluvan kaniikin avioton poika. H\xc3\xa4n oli saanut opillista sivistyst\xc3\xa4. H\xc3\xa4nest\xc3\xa4 tuli yhdess\xc3\xa4 Konrad Grebelin kanssa yksi Z\xc3\xbcrichin kaupungin reformaatioliikkeen radikaalin siiven johtohahmoista vuoden 1523 lopulla. Manz, Grebel ja joukko muita yritti taivutella my\xc3\xb6s Ulrich Zwingli\xc3\xa4 kannalleen, mutta t\xc3\xa4m\xc3\xa4 kielt\xc3\xa4ytyi. Niinp\xc3\xa4 t\xc3\xa4m\xc3\xa4 joukko alkoi pit\xc3\xa4\xc3\xa4 omia kokouksiaan. Vuonna 1524 Manz johti liikett\xc3\xa4, joka oli alkanut kielt\xc3\xa4yty\xc3\xa4 viem\xc3\xa4st\xc3\xa4 lapsia kastettavaksi. H\xc3\xa4n oli my\xc3\xb6s yhdess\xc3\xa4 muiden kanssa kirjoittamassa syyskuun alussa 1524 kirjett\xc3\xa4 Thomas M\xc3\xbcntzerille, jossa he kiitteliv\xc3\xa4t t\xc3\xa4m\xc3\xa4n n\xc3\xa4kemyksi\xc3\xa4 muun muassa kasteesta, mutta kehottivat hartaasti t\xc3\xa4t\xc3\xa4 v\xc3\xa4ltt\xc3\xa4m\xc3\xa4\xc3\xa4n v\xc3\xa4kivallan k\xc3\xa4ytt\xc3\xb6\xc3\xa4 ajaessaan n\xc3\xa4kemyksi\xc3\xa4\xc3\xa4n._NEWLINE_Vuonna 1525 tammikuussa Z\xc3\xbcrichin kaupungin raati uhkasi niit\xc3\xa4, jotka kielt\xc3\xa4ytyiv\xc3\xa4t kastamasta lapsiaan maastakarkoituksella, m\xc3\xa4\xc3\xa4r\xc3\xa4si karkoitettaviksi kaikki ne radikaaleihin kuuluvat, jotka eiv\xc3\xa4t olleet kotoisin Z\xc3\xbcrichist\xc3\xa4 ja velvoittivat Z\xc3\xbcrichin kansalaisia kuten Manzia ja Grebeli\xc3\xa4 alistumaan ja lopettamaan keskustelunsa aiheesta. T\xc3\xa4ll\xc3\xb6in kuitenkin radikaalit tekiv\xc3\xa4t selv\xc3\xa4n irtautumisen muusta kirkosta, kun Grebel kastoi entisen munkin Georg Blaurockin uskovien kasteella ja t\xc3\xa4m\xc3\xa4 kastoi sen j\xc3\xa4lkeen 15 muuta. N\xc3\xa4in sai alkunsa anabaptisminakin tunnettu kastajaliike. Liike alkoi nopeasti levit\xc3\xa4, mutta Z\xc3\xbcrichiss\xc3\xa4 sit\xc3\xa4 alettiin niin ik\xc3\xa4\xc3\xa4n nopeasti nujertaa: maaliskuussa 1526 raati tuomitsi Grebelin, Manzin ja Blaurockin vangittaviksi torniin vedelle ja leiv\xc3\xa4lle, kielt\xc3\xa4en kaikkia vierailemasta heid\xc3\xa4n luonaan, my\xc3\xb6s sairauden sattuessa. Tarkoitus oli antaa heid\xc3\xa4n kuolla sinne. Kastajaliikkeen kuitenkin levitess\xc3\xa4 voimakkaasti Pohjois-Sveitsiss\xc3\xa4 Balthasar Hubmaierin vaikutuksesta Felix Manz hukutettiin Z\xc3\xbcrichin l\xc3\xa4pi virtaavaan Limmat-jokeen. Samalla Blaurock tuomittiin kujanjuoksuun, mutta selvisi t\xc3\xa4m\xc3\xa4n j\xc3\xa4lkeen muukalaisena karkoituksella; paluusta olisi seurauksena kuolemantuomio. Grebel oli kuollut ruttoon jo kes\xc3\xa4ll\xc3\xa4 1526.'